## La Generalitat destina 292.400 euros a la redacció del projecte de la nova depuradora de Benicàssim

*** La Conselleria de Medi Ambient avança amb la tramitació administrativa després de desbloquejar este projecte que es trobava paralitzat des de 2021
* Esta nova infraestructura garantirà un subministrament d’aigua eficient i sostenible i atendrà la demanda de la localitat**

La Conselleria de Medi Ambient, Infraestructures i Territori, mitjançant l’Entitat Pública de Sanejament d’Aigües Residuals de la Comunitat Valenciana (EPSAR), destinarà 292.400 euros a la redacció del projecte de construcció de la nova depuradora de Benicàssim, una vegada materialitzada la proposta d’adjudicació per a seleccionar l’empresa que s’encarregarà d’un projecte paralitzat des de 2021.

Segons ha explicat el conseller Vicente Martínez Mus, amb este pas “es dona per fi resposta a una demanda històrica de la localitat que acumulava diversos anys de retard i de la qual depén no només el correcte funcionament del servici actual, sinó també el futur desenrotllament de Benicàssim”.

Martínez Mus ha visitat Benicàssim, a on s’ha reunit amb l’alcaldessa, Susana Marqués, per a tractar la situació actual de la construcció de la nova depuradora i fixar els passos següents a la redacció del projecte, una vegada desbloquejat. La col·laboració entre la Generalitat i l’Ajuntament de Benicàssim “ha sigut clau per a dur a terme esta iniciativa que sens dubte afavorirà el desenrotllament i el benestar de la comunitat”.

Una vegada quede redactat el projecte enguany, es podrà començar la fase de licitació i execució de les obres, que assumirà íntegrament l’EPSAR. La seua construcció, ha subratllat el titular de Medi Ambient, “no només garantirà un subministrament d’aigua eficient i sostenible, sinó que també estarà dissenyada per a satisfer la creixent demanda d’aigua en la localitat”.

L’actual estació depuradora, amb més de 25 anys d’antiguitat, va ser construïda per a una població de 9.000 habitants, mentres que ara el cens ha augmentat fins al voltant de 18.000 veïns empadronats, amb pics de fins i tot 100.000 residents a l’estiu. Per això era necessari planificar una nova infraestructura.

La redacció del projecte es du a terme en el marc del pla d’obres d’EPSAR per a 2025. El pressupost total ascendix a 90 milions d’euros i comprén execucions d’obra, certificacions finals, liquidacions, redacció de projectes, direcció d’obra o expropiacions en diferents punts de la província de Castelló i en el conjunt de la Comunitat Valenciana.

Per la seua banda, l’alcaldessa de Benicàssim ha destacat, en primer lloc, “la sintonia amb l’actual Consell i la sensibilitat de la Conselleria d’Infraestructures amb les necessitats de Benicàssim. Esta és una infraestructura molt reivindicada i necessària per al creixement i desenrotllament de la ciutat”.

Així mateix, ha assenyalat que, fa anys, “estàvem posant de manifest que l’actual infraestructura no és suficient per a poder desenrotllar el Benicàssim que volem per a viure, un municipi en el qual apostem per la sostenibilitat, la innovació i l’eficiència dels recursos hídrics. Esta nova depuradora permetrà completar el cicle integral de l’aigua amb la reutilització d’esta per a aigualejos de carrers, reg de jardins i, fins i tot, per a la recuperació d’aqüífers”.

Fecha: 07/03/2025